Papiamentu

**Papiamentu** ta un idioma krioyo afroportugues. E ta e lenga materno i e idioma mas papiá pa gran parti di e poblashon di Aruba (**papiamento**), Boneiru (**papiamen**) i Kòrsou. E ta ser papiá tambe den komunidatnan di diáspora, manera Sint Maarten, Hulanda, Bélgika, i Merka. Papiamentu ta funshoná komo e idioma nashonal i tin un ròl sentral den e identidat kultural di e islanan, kontribuyendo na unifikashon di e diferente grupo di poblashon.

Internashonalmente, papiamentu tin rekonosementu lingwístiko i ta klasifiká bou di kódigo *ISO 639-1: pap*. Ethnologue ta konsiderá papiamentu komo un idioma makro ku variashon den ortografia i uso. E ta rekonosí tambe pa Glottolog, UNESCO, i ekspertonan lingwístiko komo un idioma krioyo stabil ku un komunidat di papiadó aktivo.

Riba e islanan ABC, papiamentu a forma parti di e movementu mas amplio di emansipashon. Rekonosementu komo idioma ofisial, upgrade di su status, standardisashon, publikashon mas amplio i introdukshon den enseñansa ta ser konsiderá logronan importante den e lucha pa rekonosementu i desaroyo di e idioma. Na komienso di siglo bintiun e idioma a keda introdusí ofisialmente komo idioma di instrukshon den enseñansa primario na Aruba, Boneiru, i Kòrsou, banda di hulandes.

## Distribushon
Ta kalkulá ku tin mas o ménos 300.000 papiadó nativo rònt mundu. 

Segun senso di 2023, Kòrsou ta konta un poblashon di 147.498 habitante di kua 78.0% a raportá papiamentu komo nan idioma prinsipal. 

Na 2020, Aruba tabatin un poblashon di 108.166 habitante di kua 43.2% a raportá papiamento komo e idioma eksklusivo.

Na 2021, Boneiru i Sint Eustatius tabatin un poblashon respektivamente di 21.745 i 3.142 habitante, di kua 62,4% i 1.3% a raportá papiamentu komo e idioma prinsipal.

## Historia
### Orígen
Tin vários hipótesis tokante e orígen di papiamentu. E teoria monogenétiko ta proponé ku tur idioma krioyo, inkluyendo papiamentu, ta derivá di proto-krioyo afroportugues. Segun e teoria aki, e proto-krioyo a originá kant'i kosta wèst di Afrika dor di kontaktonan komersial entre papiadónan portugues i pueblo afrikano. Ku tempu, e idioma a pasa dor di un proseso di leksikalisashon i restrukturashon, kaminda karakterístikanan portugues a wòrdu parsialmente óf kompletamente remplasá pa elementonan franses, ingles, òf spañó den diferente idioma krioyo. 

E teoria poligenétiko, di otro banda, ta sostené ku hopi idioma krioyo a desaroyá independientemente di otro, sin un orígen komun. 

Un di tres teoria ta sugerí e eksistensia di un lenga krioyo pan-karibense ku base na spañó, konstruí riba un sustrato portugues. Segun e punto di bista aki, e proto-krioyo aki a wòrdu papia den partinan di region Karibe durante siglo diesseis i diesshete. Papiamentu meskos ku  palenkero na Colombia, i bozal spañó na Puerto Rico, lo ta desendiente di e idioma aki.

Ounke e teorianan aki ta diferensiá, partikularmente pa loke ta trata e tempu, lugá i idioma di orígen, nan generalmente ta di akuerdo ku papiamentu moderno ta klasifiká komo un idioma krioyo ku un base iberomano. Su vokabulario ta derivá prinsipalmente di portugues i spañó (kalkulá na 80-85%), ku influensianan adishonal di hulandes, ingles i, den un grado menor, franses, idiomanan afrikano, i indígena, partikularmente idioma kaketio. Hopi di e palabranan aki a pasa dor di kambionan fonológiko i semántiko. Influensia indígena ta partikularmente prominente den toponimia i terminologia tokante flora i fauna. 

Den siglo diesshete, e hulandesnan a bira un poder kolonial importante, establesiendo poseshonnan den Karibe, Brasil, Asia, i Wèst Afrika. Segun ku e demanda pa labor sklabisá riba plantashonnan di suku na Brasil hulandes krese, West Indische Compagnie (WIC) a ekspandé su operashonnan na Wèst Afrika. E kaptura hulandes di e fòrti portugues di Elmina, situá na kosta di Ghana aktual, na 1637 (poko despues di e konkista di Kòrsou na 1634) ta wòrdu konsiderá komo e momentu klave den e eksportashon di katibu pa Brasil i Karibe.

For di añanan 1650 padilanti, Kòrsou a desaroyá for di un base naval relativamente chikí pa bira e sentro prinsipal di komersio di katibu di WIC den e Mundu Nobo. E promé kargamentu di afrikanonan sklabisá a yega Kòrsou na fin di añanan 1650, i e kantidat a oumentá eksponensialmente den e siguiente dékadanan. 

Segun hopi investigadó, papiamentu a surgí na Kòrsou den e di dos mitar di siglo diesshete (aproksimadamente entre 1650 i 1700}, i a sigui desaroyá durante e periodo di sklabitut. Despues di 1750 e idioma a plama tambe pa Aruba i Boneiru. 

E promé evidensia dokumentá di e uso generalisá di papiamentu na Aruba por wòrdu hañá den un dokumento ofisial di Kòrsou den siglo 18. Durante siglo diesnuebe, hopi material a kuminsá wòrdu publiká na papiamentu inkluyendo buki di skol, material di iglesia katóliko romano i bukinan di himno. Pa e di dos mitar di siglo 18, papiamento a bira e medio prinsipal di komunikashon bou di afrokurasoleñonan. 

E poblashon hudiu-portugues di islanan ABC a kresé konsiderablemente despues di 1654, ora Portugal a rekonkistá e teritorio hulandes den nortost di Brasil. E suseso aki a kousa ku hopi papiadó di portugues, inkluyendo hudiunan sefardí, mester a huí di persekushon religioso i a muda pa Kòrsou. 

E ròl presis di e komunidat hudiu sefardí den e kuminsamento di papiamentu no ta kompletamente kla, pero nan tabata importante den komersio i merkadeo di e isla. Hopi di e promé kolonistanan di Kòrsou tabata sefardí di Portugal, Spaña òf Brasil, i nan a kontribuí na e ambiente multilingwe kaminda papiamentu a desaroyá. Influensianan di Ladino probablemente tambe a laga su marka riba e idioma.

Ku tempu, mientras varios grupo étniko i nashonal tabata biba riba e isla, papiamentu a bira e idioma di komunikashon diario entre e diferente komunidatnan.

### Promé testimonionan

Den literatura kolonial e lenga hopi bia ta wòrdu karakterisá komo un "meskla", "babel", "spaño bastardo", *jargon*, "papia gueni" (hulandes: *koeterwaals* òf *negergebrabbel*), òf un "lenga bárbaro"; etiketnan ku ta indiká despresio en bes di un komprendementu di e struktura i karakterístikanan di e idioma. Na 1704, por ehèmpel e saserdote aleman Pader Alexius Schabel a referí na papiamentu den su diario komo *un español chapurreado* ("spañó kibra"). 

Na aña 1732, Pader Agustín Caicedo a opservá ku, banda di spañó, portugues i hulandes, e hendenan di Kòrsou tambe tabata papia *el idioma del país* ("e idioma di e pais"). Un deklarashon hurídiko for di 1737 ta referí na e uso di e *creolse taal* ("idioma krioyo") dor di afrokurasoleñonan. 

E promé referensia eksplísito na e nomber di *papiamentu* (òf un variante ortográfiko) ta aparasé den un dokumento hurídiko di 1747. E dokumento aki ta deskribí un oudiensia di korte ku a tuma a lugá na Newport, Rhode Island na fin di e Guera di Suseshon austriako (1739–1748). E oudiensia tabata konserní ku e konfiskashon di e barku hulandes *De Jonge Johannes* dor di un sekuestradó britániko. E tempu ei, e britániko i hulandesnan no tabata den guera, pero sekuestradó a eroneamente kere ku tabata trata di un barku spañó. E malkomprendementu aki a surgi, en parti, pasobra a skucha e tripulantenan di e barku  papia un lenga ku tabata zona manera spañó. Durante e prosedimentu, un tripulante por a demonstra ku e barku tabata hulandes i ku e idoma abordo no tabata spañó, sino papiamentu. E siguiente ta e ekstrakto relevante:


Pregunta: *What Language did the People on board the Sloop Speak.*"Ki Idioma e hendenan abordo di e slup a papia."

Kontesta: *Dutch, Spanish, and Poppemento, but chiefly Poppemento.*"Hulandes, spañó, i poppemento, pero prinsipalmente poppemento."

Pregunta:*Whether they commonly talk Poppemento in Curaçao.*"Sea ku komunmente nan ta papia poppemento na Kòrsou."

Kontesta:*Yes* "Si"


Siguiente referensianan na e uso di *papiament<u>o</u>* (1768), komo tambe formanan variante manera *papimento* (1802), *papiments* (1805), i *papiamentice* (1816), ta aparesé den vários rapòrt y kartanan skirbí na Kòrsou. Aktualmente, e nòmber ofisial skirbí di e idioma ta *papiamento* na Aruba i *papiamentu* na Kòrsou i Boneiru. Na Boneiru tambe de bes en kuando ta usa e variante no ofisial di *papiamen* den boka di pueblo.

Frank Martinus Arion a deklará ku e promé frase di papiamentu registrá ta data di 1765 i tabata e nòmber di un barku, propiedat di un hudiu, nombrá *Awa pasaharina*. Martinus ta deskribí, "Awa pasa hariña"*,* komo un bisá ku ta nifiká "tempu difísil" (esta, tempu ku nos tin mas awa ku hariña). E ta deklará ku e nomencultura di barkunan hudiu den papiamentu tabata komun pa e sefarditanan den siglo diesocho.

E nòmber di e idioma mes ta bin di *papear*, un palabra usá den Portugues i Spañó kolonial: e ta kompará ku *[[Papiá Kristang]],* basá riba e Portugues krioyo di Malasia i Singapura, i e krioyo di Kabo Bèrdè *papiâ* òf den Karibe (Puerto Rico, Repúblika Dominikano, Cuba) "papiar"- papia ekstensivamente (pero tambe den e término Portugues kiermen "kome").

### Fechanan importante

## Konteksto sosiolingwístiko
Mayoria di papiadó di papiamentu ta bi- of multilingual, pero kambio di kódigo ta masha komun. Un ehèmpel di esaki ta lo siguiente.


Ayera Marco tabata *a hot mess* riba *dansvloer*. Ayera Marco tabata un desaster riba pista di baile. (sin kambio di kódigo)

### Polítika lingwístiko i regulashon
Esfuersonan pa standarisá papiamentu a resultá den dos sistema ortografiko. Un sistema di ortografia fonémiko a keda desaroyá na 1976 dor di un komishon nombrá pa Konseho insular di Kòrsou i ofisialmente adoptá dor di gobièrnu di Antia Hulandes pa uso na Kòrsou i Boneiru na 2008. Den e mesun aña, Aruba a desaroyá un sistema di ortografia etimológiko separá, tambe pa medio di un komishon apuntá. 

Ku e meta pa promove papiamentu a lanta varios organisashon. Pa fasilitá kolaborashon entre e organisashonnan aki a funda e *Plataforma Union di Papiamentu* na 2012. Miembronan di e plataforma ta:
* Fundashon Splika - Hulanda
* Fundacion Lanta Papiamento - Aruba
* Akademia Papiamentu - Boneiru
* Fundashon Dushi Papiamentu - Boneiru
* Instituto Alsa Papiamentu - Kòrsou

### Idioma ofisial i minoritario
Na Aruba, papiamento (i hulandes), a wòrdu rekonosé komo un idioma ofisial riba dia 21 di mei 2003. E ta usá den komunikashon di gobièrnu, borchinan públiko, enseñansa i medionan di komunikashon. Na Kòrsou, papiamentu a risibí status ofisial na 2007. E ta usá den atministrashon públiko, sistema di hustisia, skolnan, medio i kultura. Na Boneiru, ounke hulandes ta e idioma ofisial di Boneiru komo munisipio spesial di Hulanda, papiamentu ta hopi papiá i usá den komunidat i gobièrnu. E no tin un status ofisial eksplísito na nivel nashonal, pero ta un idioma rekonosé i praktiká den bida públiko. Papiamentu ta wòrdu tratá komo un idioma ko-ofisial den práktika. Na mart 2008, a pasa e lei ku ta rekonose hulandes, ingles i papiamentu komo idiomanan ofisial di e sinku islanan di Antia Hulandes: Kòrsou, Boneiru, Sint Maarten, Saba, i Sint Eustatius.

Den e parti oropeo di Hulanda papiamentu ta rekonosé bou di Karta Oropeo pa Idiomanan Regional i Minoritario for di 2024. Esaki ta duna e idioma protekshon i stimulashon, spesífikamente den Karibe Hulandes.

## Variante i dialekto
Ounke hopi bes papiadónan ta afirmá ku tin diferensianan signifikante entre e variantenan papiá na Aruba i Kòrsou, estudionan lingwístiko a haña solamente variashon menor. Pretenshonnan similar ta wòrdu hasí dor di papiadónan urbano na Kòrsou pa loke ta trata formanan di papia den kampo. Sinembargo, no tin evidensia ku e diferensianan aki ta stroba komprendementu mutuo.

Un punto notabel divergente ta den e konvenshonnan ortográfiko. Aruba ta usa un sistema di ortografia etimológiko, miéntras ku Kòrsou i Boneiru a adoptá un sistema fonémiko desaroyá pa lingwista Raul Römer. E distinshon aki ta resultá den diferensianan visual konsiderabel entre tekstonan skirbí di e islanan, loke por duna e impreshon inkomprensibel apesar ku e idioma papiá ta mutuamente komprendibel. E variashonnan ta konserní prinsipalmente e fonétika i vokabulario, i den un grado ménos e sintáksis.

Zjudeo-papiamentu ta e *sosiolekt* distinto papiá pa e hudiunan sefardí na Kòrsou, i ta diferensiá prinsipalmente den su vokabulario.

## Ortografia
Den e promé mitar di siglo diesnuebe, e promé tekstonan imprimí na papiamentu, a wòrdu skirbí mayoria be pa pastornan hulandes ku a usa un ortografia fundamentalmente hulandes, manera ta evidente den e sigiuente ehèmpel:


*Meditasjon arieba soefrimeentoe di noos Senjoor Hesu Kristoe.*
("Meditashon riba sufrimentu di nos Señor Hesukristu.")
Na 1984 a establesé e Komishon di Standarisashon di Papiamentu, ku ya pa 1995 a standarisá rònt di 6.500 palabra. Desde 2009, ta konta mas o ménos 18.000 palabra ku un ortografia ofisial na Kòrsou. E kalkulashon aki ta basá riba e último edishon kompletu di *Buki di Oro* for di 2009.

Tin algun variashon entre e papiamentu di Islanan ABC. Un distinshon fonológiko komun ta wòrdu hañá den e vokal final. Papiamento ta usa *-o*, miéntras ku papiamentu hopi bes ta usa *-u*, manera den *cinc<u>o</u>* i *sink<u>u</u>*. E sistema etimológiko ta presentá retonan pa siñadónan, manera e konosementu nesesario di etimologia spañó pa distinguí si /s/ tin ku wòrdu skirbí ku lèter *sin* i *cinco*, miéntras ku e sistema fonémiko ta usa e lèter **' den ambos kaso, ''sin'' i ''sinku''.

Den ortografia di Kòrsou i Boneiru ta usa aksènt segun sierto reglanan. Den ortografia rubiano, no ta usa aksènt.

Parti distintivo di e sistema fonétiko:
* E zonido /k/ semper ta indiká pa e lèter **k**. (Na Aruba /k/ por habitá **c** òf **k** .)
* Aksènt agudo ta indiká [[silaba|sílaba]] ku tin strès impronostikabel.
* E sistema di Kòrsou tin e lèternan **è**, **ò**, **ù**, **ü**.
* E sistema di Kòrsou no tin **x*'.

Papiamentu tin e siguiente nuebe [[vocal|vokal]]. E sistema di Kòrsou tin un signo ortográfiko pa kada vokal. E sistema di Aruba ku seis signo tin mas ambigwedat.



== Vokabulario ==
Segun historia, e vokabulario básiko i e karakterístika gramatikal ta similar ku esun di e lenga di [[Kabu Verdi|Kabo Bèrdè]] ku a surgi ku un fundeshi básiko ku ta di Portugues i otro influensia ku a pasa despues ([[siglo 17]] i [[siglo 18|18]] respektivamente).

Papiamentu su pronunsiashon i melodia ta varia di isla pa isla, tin bes hasta bario pa bario i tin papiamentu di ántes i papiamentu modèrno. E vokabulario en general ta igual na tur tres isla pero tin variashon entre palabranan usá na kada isla.

== Gramátika ==


E gramátika di papiamentu, partikularmente su sistema verbal i sierto strukturanan sintáktiko, ta eksponé karakterístikanan típiko di idiomanan wèst afrikano. 
# *Órden di palabra*. Meskos ku idiomanan wèst afrikano, papiamentu generalmente ta sigui un struktura di suheto-predikado. E idioma ta wòrdu klasifiká komo un idioma S-(ous)-V-O (Suheto-[verbo ousiliar]-Verbo-Obheto). 
::

#<li value="2">*Partíkulanan di tempu i aspekto*. Kontrali na mayoria idioma oropeo, verbonan na papiamentu no ta wòrdu adaptá (konhugá). En bes, partíkulanan ta wòrdu usá pa indiká tempu i aspekto, similar na e sistema den idiomanan wèst afrikano. E partíkulanan ta:
::
::E kombinashonnan manera *lo ta*, *lo a*, i *lo tabata* ta ekspresá kondishon, deseo, duda, apresio, òf posibilidatnan.

#<li value="3">*Ousensia di género gramatikal*. Meskos ku den mayoria idioma wèst afrikano, papaimentu generalmente no ta hasi un distinshon gramatikal entre maskulino i femenino. Distinshonnan asina ta sosedé solamente den un kantidat limitá di palabra ku ta referí na hende òf bestia:
## Morfológiko, por ehèmpel *maestro*&nbsp;-&nbsp;*maestra* òf *suegro*&nbsp;-&nbsp;*suegra*
##Leksikal, por ehèmpel *sua*&nbsp;-&nbsp;*kuñá*, *yu muhé*&nbsp;-&nbsp;*yu hòmber*, *toro*&nbsp;-&nbsp;*baka*, òf *pushi machu*&nbsp;-&nbsp;*pushi hembra*.

#<li value="4">*Plural -nan*. E [[sufiho]] plural *-nan*  ta wòrdu usá generalmente na papiamentu solamente ora e sustantivo ta wòrdu presedí pa un artíkulo defení òf un pronomber posesivo demonstrativo.

::

#<li value="5">*Tono leksikal i gramatikal*. Papiamentu, similar na idiomanan wèst afrikano, ta usa tono i strès (aksènt) pa distinguí entre nifikashon di palabra i formanan gramatikal.

::

== Uso aktual ==
En general e polítika linguístiko den Karibe Hulandes ta stimulá bilingüismo of trilingüismo, ku hulandés, inglés i papiamentu komo idioma di uso diario.

Den senso di 2000 i 2001, un logra konta un total di 106.054 hende na Kòrsou, 59.984 hende na Aruba, i 8059 hende na Boneiru ku a bisa ku papiamentu ta nan idioma di papiá na kas. Kasi tur hende ku ta biba na e [[islanan ABC]] y ku a nase na e [[islanan ABC]] por papia papiamentu. Ademas hopi imigrante for di e islanan ABC ta bai biba na [[Hulanda]]; ku nan no sa papia papiamentu na kas.

Aki un bista di e kantidat di papiadónan di Papiamentu na e islanan ABC. Komo ku e sifranan di senso no a sali riba mesun dia, a pone e fecha di e delaster senso na kada isla. 



Ta papia Papiamentu ademas na e islanan ku anteriormente tabata forma parti di Antia hulandes esta:  [[Saba]], [[Sint Maarten]] i [[Sint Eustatius|Sint-Eustatius]].  Nativo di islanan ABC ku ta biba den eksterior i tin ora nan desendientenan primeramente na [[Hulanda]], tambe ta papia Papiamentu. Tin tambe papiadónan di Papiamentu na [[Venezuela]], [[Suriname|Sürnam]], [[Republika Dominikano|Sto. Domingo]], [[Cuba]], [[Estadonan Uni di Merka|Merka]] i otro paisnan kaminda yiunan di tera a bai residí.

== Medio i edukashon ==
Papiamentu ta wòrdu usá den medionan imprimí, transmishon di television i radio, diskuro polítiko, i komunikashon diario. E promé kòrant na Papiamentu publiká na aña [[1871]] tabatin komo título "Civilisado". "Civilizador" ta un palabra Spañó i Portugues, pero e por a wòrdu komprondé ya ku ta un kustumber ku den papiamentu e "r" na final di e palabra tradusí ta kai afó.

Tambe e ta forma parti di e kuríkulo den enseñansa básiko i sekundario. 

=== Literatura ===

E literatura na papiamentu/o ta [[literatura]] oral i skirbí den papiamentu. E ta okupá su mes ku [[poesia]], prosa i otro tekstonan. E buki mas bieu na Papiamentu ku a keda konservá ta *Catecismo Corticu*, imprimí na 1824. Traduktor ta [[Martinus Niewindt]]. E promé buki di poesia original na papiamentu tabata *Patria* (1944) òf [[Pierre Lauffer]], kende tambe a editá e buki importante, *Di nos: antologia di nos literatura'' (1971).

## Wak tambe
* Lista di papiamentista
* Kadushi di Kristal

## Link eksterno
* Fundashon pa Planifikashon di Idioma
* Site di Ministerio di Enseñansa Aruba